
RAPORT

asupra propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii 

în perioada 1950-1961
1. În temeiul art.70 din Regulamentul Camerei Deputaţilor, republicat, propunerea legislativă pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961 a fost retrimisă Comisiei pentru muncă şi protecţie socială în vederea reexaminării şi întocmirii unui nou raport, cu adresa nr. Plx.693 din 9 noiembrie 2006.

În urma reexaminării în şedinţa din 6 decembrie 2006, Comisia a hotărât, cu 10 voturi pentru şi 5 abţineri, menţinerea soluţiei iniţiale, 
de respingere a propunerii legislative, exprimată în raportul comisiei nr.525/12.10.2006 şi în raportul suplimentar nr.595/02.11.2006.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

Comisia a hotărât respingerea propunerii legislative din următoarele considerente:
Detaşamentele de muncă din cadrul Direcţiei Generale a Serviciului Muncii au fost înfiinţate de regimul comunist pentru tineri care nu prezentau încredere faţă de regimul opresiv şi nu aveau origine socială sănătoasă, provenind din părinţi deţinuţi politic, ofiţeri şi subofiţeri care au luptat împotriva URSS, chiaburi, preoţi, doctori, profesori, cadre universitare, studenţi care trebuiau oprimaţi. Regimul de muncă forţată din aceste detaşamente era asemănător celui din lagărele de muncă fascisto-comuniste, respectiv de exterminare, fizică şi psihică a acestor tineri.
Deosebirea esenţială dintre persoanele care au efectuat stagiul militar în cadrul DGSM şi cele care l-au efectuat în unităţile militare este dată de statutul fiecărei categorii şi nu de activitatea în sine, desfăşurată în perioada respectivă.

Munca în DGSM a fost remunerată, în timp ce soldaţii nu primeau decât soldă. Înaintările în grad în cadrul DGSM erau aprobate de directorul instituţiei, acestea nefiind recunoscute de Ministerul Forţelor Armate, în timp ce militarii în termen erau avansaţi în grad, conform reglementărilor în vigoare la acea dată.

Militarii în termen care au desfăşurat activităţi în economia naţională, în acea perioadă, nu au fost încadraţi în structuri speciale în afara organizării forţelor armate, ci au făcut parte din unităţi militare, au purtat uniformă militară, au îndeplinit planul pregătirii de luptă şi au depus jurământul militar, fapt pentru care aceştia nu pot fi asimilaţi persoanelor recrutate în detaşamentele de muncă din cadrul Serviciului Muncii.

Desfiinţarea DGSM în ianuarie 1961 nu a determinat încetarea activităţii în unităţile militare, iar aplicarea prevederilor Legii nr.309/2002 persoanelor care au efectuat stagiul militar în perioada 1950-1961 în aceste unităţi, ar conduce la noi inechităţi şi forme de discriminare, atât în rândul militarilor conscriptibili care au desfăşurat acelaşi gen de activităţi şi în aceleaşi condiţii după anul 1961, cât şi al militarilor care au fost încadraţi în structuri cu misiuni de luptă şi instrucţie, al celor care executau şi alte lucrări în economia naţională (construcţii şi exploatare căi ferate, construcţii şi întreţinere porturi, drumuri şi poduri, strânsul recoltei sau alte activităţi conexe domeniului agriculturii sau industriei) şi care, într-un fel sau altul, au înfruntat greutăţile serviciului militar.

Totodată, precizăm că prin Decizia nr.160/01.04.2004 Curtea Constituţională apreciază că dispoziţiile Legii nr.309/2002 referitoare la categoria de beneficiari sunt constituţionale, întrucât "este dreptul suveran al statului de a acorda despăgubiri unor persoane, cetăţeni români, de a stabili categoriile de persoane, cuantumul despăgubiriior acordate, condiţiile care trebuie îndeplinite pentru a beneficia de aceste drepturi".

